Pta-man wat in tou wag en nog een sterf by stempunte | Netwerk24
Pta-man wat in tou wag en nog een sterf by stempunte
Deur Ischke de Jager 08 Mei 2019 20:05
'n Afgetrede man van die weste van Pretoria het nooit die kans gekry om sy laaste kruisie in die sesde demokratiese verkiesing te trek nie.
Dirk Henry Ochse (67) van Elandspoort het Woensdag in die tou by 'n stempunt in dié omgewing gestaan toe hy inmekaargesak het.
Erika Ochse (66) en haar man, Dirk Henry (67). Hy is Woensdag dood in 'n tou by 'n stemlokaal in Elandspoort, in die weste van Pretoria.Foto: Verskaf
Ochse is op die toneel dood verklaar, sê Charles Mabaso, woordvoerder van die Tshwane-nooddienste.
"Hy het nog gesê hy gaan flou word en toe sak hy neer. Hy was 'n diabeet en hartpasiënt," sê sy vrou, Erika (66).
Hulle het nie lank in die tou gestaan waar hulle in 'n stemlokaal in 'n parkie sou stem nie.
Ochse se wens vir die land was dat die veiligheid verbeter word om misdaad te verminder, sê Erika.
"Hy sou ook graag 'n meer gematigde regering wou hê wat vir al die groepe is. Hy was nie gelukkig oor wat die laaste ruk in die land aangegaan het nie."
Sy beskryf haar man as 'n Samaritaan.
"Hy was 'n kalm, rustige mens. Hy het dikwels tussen my en gevaar ingestap, maar was nie 'n opsweper nie," sê sy.
Die egpaar was 38 jaar getroud. Hulle het nie kinders van hul eie nie, maar wel 'n pleegdogter, Bronwyn Chambers.
Erika het op die ou end wel haar kruisie gaan trek.
Masego Sheburi, adjunkhoof van die Verkiesingskommissie (OVK), het die OVK se medelye met Ochse se familie op 'n mediakonferensie in die uitslagsentrum in Pretoria betuig.
* Nog 'n kieser is op verkiesingsdag dood, berig News24.
'n ANC-aktivis in die 70 is 'n paar treë van 'n stemhokkie in Gauteng dood, het die party Woensdag bevestig.
Die ANC het nie haar naam bekend gemaak nie.
Peters het gesê die vrou is dood by 'n stempunt by die Mqiniswa Primary School in Bophelong, Vanderbijlpark.